Heinrihs I Putnuķērājs
Heinrihs I Putnuķērājs (vācu: Heinrich der Finkler/Heinrich der Vogler, latīņu: Henricius Auceps; dzimis ap 876. gadu, miris 936. gada 2. jūlijā) bija Otonu dinastijas Saksijas hercogs no 919. gada un Vācijas karalis no 919. gada līdz savai nāvei 936. gadā. Tiek uzskatīts par pirmo Vācijas karalistes karali. Līdz tam pieņemts runāt par Austrumfranku valsts karaļiem. Savas valdīšanas laikā Heinrihs I īstenoja aktīvu politiku. Heinriham izdevās nostiprināt savu karalisti, pievienojot tai Lotringu. Aizsardzībai pret maģāru klejotāju iebrukumiem dibināja nocietinātas apmetnes (burgas) un reorganizēja kavalēriju, kas ļāva 933. gada 15. martā gūt uzvaru pār maģāriem Riādas kaujā. Heinriha valdīšanas laikā sākās pielabas slāvu iekarošana. Karagājienu rezultātā vairākas slāvu ciltis kļuva par nodevu maksātājiem.